**ՀԻՄՆԱՎՈՐՈՒՄ**

**«Հայաստանի Հանրապետության դատախազությանը սպասարկող գործառնական և հատուկ նշանակության ավտոմեքենաների սահմանաքանակը հաստատելու մասին» ՀՀ կառավարության որոշման ընդունման**

**1. Իրավական ակտի ընդունման անհրաժեշտությունը (նպատակը).**

Նախագծի ընդունումը պայմանավորված է ՀՀ կառավարության «Հանրային իշխանության մարմինների (բացառությամբ տեղական ինքնակառավարման մարմինների) և պետական ոչ առևտրային կազմակերպությունների պաշտոնատար անձանց ծառայողական և այդ մարմիններին սպասարկող ավտոմեքենաների հատկացման ու շահագործման, պետական պաշտոն կամ պետական ծառայության պաշտոն զբաղեցնող անձանց տրանսպորտային ծախսերի փոխհատուցման կարգը, առանձին մարմիններին հատկացվող ծառայողական և սպասարկող ավտոմեքենաների սահմանաքանակները, ավտոմեքենաների վառելիքի, յուղերի ու քսուքների ծախսի, ավտոդողերի վազքի, կուտակչային մարտկոցների ծառայության ժամկետների նորմաները, պաշտոնատար անձանց ծառայողական և այդ մարմիններին սպասարկելու նպատակով ձեռք բերվող ավտոմեքենաների առանձին չափորոշիչները հաստատելու մասին» 2023 թվականի սեպտեմբերի 28-ի N 1666-Ն որոշման 5-րդ կետի պահանջներն ապահովելու անհրաժեշտությամբ, որի համաձայն՝ գործառնական և հատուկ նշանակության ավտոմեքենաների սահմանաքանակը համապատասխան պետական մարմինների կողմից ներկայացված հայտերի հիման վրա հաստատվում է Հայաստանի Հանրապետության կառավարության որոշմամբ:

**2. Ընթացիկ իրավիճակը, խնդիրները և առաջարկվող կարգավորման բնույթը**

ՀՀ սահմանադրության 176-րդ հոդվածի 2-րդ մասի համաձայն՝

*2. Դատախազությունն օրենքով սահմանված դեպքերում և կարգով՝*

*1) հարուցում է քրեական հետապնդում.*

*2) հսկողություն է իրականացնում մինչդատական քրեական վարույթի օրինականության նկատմամբ.*

*3) դատարանում պաշտպանում է մեղադրանքը.*

*4) բողոքարկում է դատարանների վճիռները, դատավճիռները և որոշումները.*

*5) հսկողություն է իրականացնում պատիժների և հարկադրանքի այլ միջոցների կիրառման օրինականության նկատմամբ:*

*3. Դատախազությունն օրենքով սահմանված բացառիկ դեպքերում և կարգով պետական շահերի պաշտպանության հայց է հարուցում դատարան:*

ՀՀ դատախազության սահմանադրական հիշյալ լիազորություններից բխող գործառույթները սահմանվում են «Դատախազության մասին» ՀՀ օրենքով, ՀՀ քրեական դատավարության օրենսգրքով, «Ապօրինի ծագում ունեցող գույքի բռնագանձման մասին» ՀՀ օրենքով և այլ օրենքներով: Ընդ որում, ՀՀ դատախազությունն, ի տարբերություն պետական կառավարման մի շարք մարմինների, տարածքային ստորաբաժանումներ ունի հանրապետության բոլոր մարզերում, որոշ դեպքերում մեկ մարզում՝ մի քանիսը, ինչը պահանջում է տեղերում ամենօրյա օպերատիվ ռեժիմով համապատասխան լիազորությունների իրականացում: Մասնավորապես, մարզերի դատախազների կողմից մարզի դատախազության աշխատանքների օպերատիվ վերահսկումը պահանջում է, որպեսզի վերջիններս իրենց աշխատանքային գործառույթների իրականացման ընթացքում շաբաթվա մեջ պարբերաբար այցելեն մարզի դատախազության տարբեր նստավայրեր, ինչը ևս համապատասխան ավտոմեքենաների բացակայության պայմաններում հնարավոր չի լինի պատշաճ կերպով իրականացնել: Մասնավորապես, կարելի է դիտարկել հետևյալ օրինակները.

ա) Տավուշի մարզի դատախազությունն ունի նստավայրեր Իջևան, Դիլիջան և Բերդ քաղաքներում: Իջևանից Բերդ հեռավորությունը կազմում է 69 կմ, Իջևանից Դիլիջան հեռավորությունը՝ 34 կմ, Դիլիջանից Բերդ՝ 103 կմ:

բ) Գեղարքունիքի մարզի դատախազությունն ունի նստավայրեր Գավառ, Վարդենիս, Մարտունի քաղաքներում: Գավառից Մարտունի հեռավորությունը կազմում է 37 կմ, Գավառից Վարդենիս 69 կմ, Մարտունուց Վարդենիս՝ 38 կմ:

գ) Սյունիքի մարզի դատախազությունն ունի նստավայրեր Կապան, Գորիս, Սիսիան և Մեղրի քաղաքներում: Գորիսից Մեղրի հեռավորությունը կազմում է 135 կմ, Կապանից Մեղրի՝ 70 կմ, Սիսիանից Մեղրի՝ 171 կմ, Սիսիանից Կապան՝ 101 կմ, Գորիսից Կապան՝ 65 կմ:

Հարկ է արձանագրել նաև, որ հաշվի առնելով դատախազական որոշ գործառույթների իրականացման համար ՀՀ քրեական դատավարության օրենսդրությամբ նախատեսված իմպերատիվ դատավարական ժամկետները՝ դատախազության տարբեր կառուցվածքային և տարածքային ստորաբաժանումների միջև տեղի է ունենում դատավարական փաստաթղթերի, գրագրության, դիմումների և հաղորդումների ամենօրյա փոխանցում, ինչը ևս համապատասխան մեքենաների բացակայության պայմաններում հնարավոր չի լինի պատշաճ կերպով կազմակերպել: Մասնավորապես, սուրհանդակային կամ փոստային ծառայություններից օգտվելը ոչ միշտ է արդյունավետ, քանի որ նման պարագայում փաստաթղթերը հասցեատիրոջը հասնում են մի քանի օրվա ընթացքում, ինչը ևս կարող է խնդիրներ ստեղծել անձի իրավունքների պաշտպանության տեսանկյունից: Օրինակ, ՀՀ քրեական դատավարության օրենսգրքի 117-րդ հոդվածի 2-րդ մասի համաձայն՝ մինչդատական վարույթում դատարանի կիրառած խափանման միջոցը կարող է փոխել կամ վերացնել հսկող դատախազը, իսկ նույն հոդվածի 4-րդ մասի համաձայն՝ խափանման միջոցը փոխելու կամ վերացնելու մասին որոշումն անհապաղ հանձնվում է խափանման միջոցի կիրառումն ապահովող մարմնին կամ պաշտոնատար անձին, իսկ դրա պատճենը` այն անձին, որի նկատմամբ կիրառվում է խափանման միջոցը: Նշված կարգավորումների պայմաններում կարող ենք պատկերացնել իրավիճակ, երբ դատախազի որոշմամբ վերացվում է կալանավորումը որպես խափանման միջոց կիրառելու մասին դատարանի որոշումը, որը փոստի միջոցով ուղարկվում է համապատասխան քրեակատարողական հիմնարկ և հասնում է հասցեատիրոջը, դիցուք, 5 օրվա ընթացքում: Փաստացի ստացվում է, որ անձը 5 օր գտնվում է անազատության մեջ, մինչդեռ արդեն իսկ վերացած են եղել վերջինիս անազատության մեջ պահելու հիմքերը: Այսինքն, դատախազության յուրաքանչյուր կառուցվածքային կամ տարածքային ստորաբաժանման գործառույթներից բխող խնդիրների լուծման համար գործառնական նշանակության ավտոմեքենայի նախատեսումը կոչված է ապահովելու դատախազության տվյալ ստորաբաժանման գործառույթների պատշաճ իրականացումը, իսկ վարորդները ավելի շատ իրականացնելու են վարորդ-ցրիչի գործառույթներ:

**Հարկ ենք համարում արձանագրել նաև,** որ ՀՀ գլխավոր դատախազության կողմից 2024 թվականի առաջին 9 ամիսների ընթացքում դատարանի օրինական ուժի մեջ մտած վճռով կամ դրանից հետո ընդունված ՀՀ կառավարության որոշմամբ Հայաստանի Հանրապետությանը ներքոնշյալ գույքերը վերադարձվել են **քրեական վարույթի առկայություն և նախաքննական մարմինների ներգրավվածություն չենթադրող դատախազության երկու բացառիկ լիազորությունների՝** ապօրինի ծագում ունեցող գույքի բռնագանձման և պետական շահերի պաշտպանության գործառույթի շրջանակներում կատարված աշխատանքների արդյունքում:

Մասնավորապես, **ապօրինի ծագում ունեցող գույքի բռնագանձման գործառույթի շրջանակներում՝**

1. 2024 թվականի փետրվարի 21-ին հաշտության համաձայնություն է կնքվել Գալուստ Լուկաշի Գրիգորյանի հետ, որով Հայաստանի Հանրապետության սեփականությանն է փոխանցվում Երևան քաղաքի Ավան վարչական շրջանի Աճառյան փողոցում գտնվող՝ 16.013 քմ մակերեսով հողամասը**՝ 2 մլրդ 18 մլն 400 հազար դրամ շուկայական արժեքով:**

2. 2024 թվականի փետրվարի 15-ին հաշտության համաձայնություն է կնքվել Տավուշի նախկին մարզպետ Հովիկ Աբովյանի և նրան փոխկապակցված անձանց հետ, որով Հայաստանի Հանրապետության սեփականությանն է փոխանցվում **608 մլն 634 հազար դրամ (1,5 մլն ԱՄՆ դոլար):**

3. 2024 թվականի սեպտեմբերի 4-ին ՀՀ հակակոռուպցիոն դատարանի կողմից հաստատվել է հաշտության 7-րդ համաձայնությունը, որի համաձայն՝ ՊԵԿ մաքսանենգության դեմ պայքարի Զվարթնոցի վարչության նախկին պետ Գևորգ Հակոբյանը Հայաստանի Հանրապետությանն է փոխանցել ուսումնասիրության արդյունքով որպես ապօրինի գնահատված երկու գույքի շուկայական արժեքը՝ **50 միլիոն 338 հազար 500 ՀՀ դրամ գումար:**

Ներկայացված հայցադիմումի մյուս մասով դատական քննությունը շարունակվում է:

4. 2024 թվականի սեպտեմբերի 9-ին ՀՀ ՊՆ նախկին փոխնախարար Ալիկ Միրզաբեկյանի հետ կնքվել է հաշտության համաձայնություն, որի արդյունքում Հայաստանի Հանրապետությանը կփոխանցվի **200 միլիոն ՀՀ դրամ գումար:**

Բացի այդ, **պետական շահերի պաշտպանության գործառույթի շրջանակներում՝**

1. Ծաղկաձոր համայնքում գտնվող **46 մլն 929 հազար դրամ շուկայական արժեքին** մոտարկված կադաստրային արժեքով 24 հազար 993 քմ հանգստի համար նախատեսված՝ հատուկ պահպանվող տարածք նպատակային նշանակությամբ հողամասը կայացված վերջնական դատական ակտի հիման վրա Կառավարության 2024 թվականի փետրվարի 8-ի որոշմամբ ամրացվել է Պետական գույքի կառավարման կոմիտեին:

2. Ծաղկաձոր համայնքում գտնվող **37 մլն 593 հազար դրամ շուկայական արժեքին** մոտարկված կադաստրային արժեքով 20 հազար 21 քմ հանգստի համար նախատեսված՝ հատուկ պահպանվող տարածք նպատակային նշանակությամբ հողամասը կայացված վերջնական դատական ակտի հիման վրա Կառավարության 2024 թվականի մարտի 14-ի որոշմամբ ամրացվել է Պետական գույքի կառավարման կոմիտեին:

3. Արարատի մարզի Արմաշ գյուղում «Երասխ-2» զորամաս հասցեում գտնվող **25 մլն 600 հազար դրամ շուկայական արժեքին** մոտարկված կադաստրային արժեքով 0.9 հա մակերեսով հատուկ նշանակության հողամասը կայացված վերջնական դատական ակտի հիման վրա Կառավարության 2024 թվականի հունվարի 4-ի որոշմամբ ամրացվել է Պետական գույքի կառավարման կոմիտեին:

4. Վերաքննիչ հակակոռուպցիոն դատարանի վարույթում գտնվող քաղաքացիական գործով 2024 թվականի ապրիլի 29-ին հաշտության համաձայնություն է կնքվել Դատախազության և պատասխանող «Սոխոսենթր» ՍՊ ընկերության միջև:

Արդյունքում՝ Երևան քաղաքի Կողբացի փողոցի 36/3 հասցեում կառուցված համալիրի 1-ին և 2-րդ հարկերից շուրջ 240 քմ մակերեսով տարածքների կառուցապատման իրավունքն ու այդ մակերեսներին համապատասխան հողամասի նկատմամբ ընդհանուր բաժնային սեփականության իրավունքը փոխանցվել է Հայաստանի Հանրապետությանը:

Նշված տարածքների շուկայական **արժեքը մոտ 1 միլիարդ ՀՀ դրամ է,** իսկ պետությանը փոխանցվող վարձակալության **տարեկան վճարն ավելի քան 38 միլիոն ՀՀ դրամ** (գույքը ներկայում ծանրաբեռնված է վարձակալության պայմանագրերով): Իսկ շենքի 5-րդ հարկում գտնվող տարածքն այնքան ժամանակ, որքան 1-ին և 2-րդ հարկերը տրված են վարձակալության, ըստ պահանջի կտրամադրվի պետական մարմիններին՝ կրթական միջոցառումներ անցկացնելու նպատակով:

5. Դատարանի 2024 թվականի հուլիսի 2-ի վճռով ՀՀ գլխավոր դատախազության կողմից ներկայացված հայցի բավարարման արդյունքում (վճիռը մտել է օրինական ուժի մեջ) Երևան քաղաքի Ծիծեռնակաբերդի խճուղի 2/5 հասցեում գտնվող հատուկ պահպանվող տարածքների նպատակային նշանակության **730 միլիոն 462 հազար 920 ՀՀ դրամ արժեքով** 1.24 հա մակերեսով հողամասի նկատմամբ սեփականության իրավունքը փոխանցվում է պետությանը:

6. Դատարանի 2024 թվականի հուլիսի 31-ին օրինական ուժի մեջ մտած վճռով ՀՀ գլխավոր դատախազության կողմից ներկայացված հայցի բավարարման արդյունքում Ծաղկաձոր, Աղավնաձոր, Աղավնու աղբյուր թաղամաս, թիվ 26 հասցեում գտնվող հանգստի համար նախատեսված հատուկ պահպանվող տարածքների նպատակային նշանակության անշարժ գույքի շուկայական արժեքին մոտարկված **9 միլիոն 388 հազար 500 ՀՀ դրամ կադաստրային արժեքով** 0.5 հա մակերեսով հողամասի նկատմամբ սեփականության իրավունքը փոխանցվել է պետությանը:

7. Մոտ օրերս նախատեսվում է ՀՀ գլխավոր դատախազության կողմից ներկայացված հայցի շրջանակում կնքել հաշտության համաձայնություն (հաշտության համաձայնությունը ստորագրման փուլում է)՝ Երևան քաղաքում գտնվող հողամասի դիմաց **79 միլիոն 642 հազար 992 ՀՀ դրամ Հայաստանի Հանրապետությանը փոխանցելու վերաբերյալ:**

Այսինքն՝ **2024 թվականի առաջին 9 ամիսների ընթացքում** դատախազության վերոնշյալ երկու գործառույթի շրջանակներում կատարված աշխատանքի արդյունքում պետությանն է վերադարձվել **1 միլիարդ 84 միլիոն 522 հազար ՀՀ դրամ** արժողությամբ տարածք, **858 միլիոն 972 հազար 500 դրամ** գումար, շուրջ **2 միլիարդ 784 միլիոն ՀՀ դրամ արժեքով** հողամասեր: Նախատեսվում է **վերադարձնել ևս շուրջ 80 միլիոն ՀՀ դրամ գումար:**

Միաժամանակ, հարկ է նշել, որ **2023 թվականի միայն չորրորդ եռամսյակի ընթացքում** օրինական ուժի մեջ մտած վճռով կամ դրանից հետո ընդունված Կառավարության որոշմամբ ՀՀ գլխավոր դատախազության վերոնշյալ երկու գործառույթի շրջանակներում **Հայաստանի Հանրապետությանը վերադարձված գույքերի շուկայական արժեքը գերազանցում է 7.2 միլիարդ դրամը:**

Բացի այդ, ՀՀ-ում հարուցված քրեական գործի շրջանակներում ՀՀ գլխավոր դատախազության և ԱՄՆ իրավասու մարմինների միջև արդյունավետ միջազգային-իրավական համագործակցության արդյունքում՝ ԱՄՆ իրավասու դատարանի որոշմամբ հանցավոր ծագում ունեցող գույք դիտարկվող՝ ՀՀ ֆինանսների նախկին նախարար Գագիկ Խաչատրյանի ընտանիքին պատկանող ԱՄՆ Լոս Անջելեսում գտնվող առանձնատունը բռնագրավվել է և վաճառվում է ամենաբարձր շուկայական արժեքով:

Բանակցությունների արդյունքում ձեռք է բերվել պայմանավորվածություն առ այն, որ հիշյալ առանձնատան իրացման արդյունքում ստացված դրամական միջոցների **(ներկայումս գնահատվում է ավելի քան 39 մլն ԱՄՆ դոլար)** գերակշիռ մասը՝ **առնվազն 80%-ը, վերադարձվելու է Հայաստանի Հանրապետությանը:**

**3. Ակնկալվող արդյունքը.**

Սույն որոշման ընդունման արդյունքում կապահովվի ՀՀ դատախազության կառուցվածքային և տարածքային ստորաբաժանումների գործառույթների բխող խնդիրների պատշաճ իրականացման համար անհրաժեշտ գործառնական նշանակության ավտոմեքենաների առկայությունը:

**4. Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է ՀՀ գլխավոր դատախազության կողմից:

**5. Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

«Հայաստանի Հանրապետության դատախազությանը սպասարկող գործառնական և հատուկ նշանակության ավտոմեքենաների սահմանաքանակը հաստատելու մասին» ՀՀ կառավարության որոշման նախագծի ընդունումը Հայաստանի Հանրապետության 2024թ. պետական բյուջեում լրացուցիչ ծախսերի չի հանգեցնի:

**6. «Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ».**

Նախագծի ընդունումը ռազմավարական փաստաթղթերի հետ առնչություն չունի: